Lymská borelióza

Lymská borelióza  je infekčné bakteriálne ochorenie (spirochéta Borellia burgdorferi), ktoré postihuje celý organizmus. Prenáša sa kliešťami (Ixodes).

Objav 
Na začiatku 20. storočia bol v Európe Erythema migrans spojený s uštipnutím kliešťa. Ako samostatné ochorenie bola lymská borelióza uznaná v roku 1976. V obci Lyme (Connecticut, USA) boli deti, o ktorých sa myslelo, že majú reumatoidnú artritídu. Bol u nich objavený Erythema migrans v spojení s uhryznutím kliešťom. V roku 1982 bola objavená nová baktéria Borrelia burgdorferi u kliešťov aj u pacientov s lymskou boreliózou.

Klinické prejavy 
Podľa Török, Cooke a Moran (2017)::
 včasné a lokálne: asi po 7 dňoch sa môže objaviť bezbolestné prstencové sfarbenie kože (Erythema migrans). Zriedkavo sa vyskytuje boréliový lymfocytóm, ide o lokálny modrý alebo červený uzlíček na uchu, bradavke alebo miešku.
 včasné a rozšírené: týždne alebo mesiace po uhryznutí sa vyvinie – malátnosť, generalizovaná lymfadenopatia, hepatitída, artritída, neurologické poruchy (meningitída, meningoencefalitída, lézie mozgových nervov a neuropatia), srdcové poruchy (atrioventrikulárna blokáda, perikarditída, srdcové zlyhanie);
 neskoré a perzistentné: môžu sa vyskytnúť v priebehu prvého roka – artritída (až 70 % neliečených prípadov; zvyčajne zápal kolena), neurologické poruchy (vrátane: fokálne deficity, únava a neuropsychiatrické problémy), Acrodermatitis chronica atrophicans (skr. ACA, odfarbenie kože končatín).

Liečba 
Boreliózu možno liečiť antibiotikami. Doposiaľ nie je v medicíne zhoda ohľadom samotnej existencie chronickej boréliovej infekcie a dĺžky liečby. IDSA (Infectious Disease Society of America) - Spoločnosť pre infekčné choroby zastáva názor, že borelióza je ľahko liečiteľná, na liečbu postačuje najviac 28 dní. V opozícii k nej stojí ILADS (International Lyme and Associated Diseases Society of America) - Medzinárodná spoločnosť pre boreliózu a pridružené choroby, ktorá tvrdí, že borelióza môže byť perzistentná, dlhodobá choroba, ktorej liečba je veľmi komplikovaná. Podľa jej názoru liečba trvá zvyčajne mesiace, ale môže aj roky. 

Borélia sa na Slovensku vyskytuje skoro na celom území (pozri zoznam ohnísk).

Kliešte však neprenášajú len baktérie borélia, ale môžu prenášať aj iné koinfekcie ako napr. baktérie rodu Bartonella a Ehrlichia, prvoky rodu Babesia a iné, ktoré môžu liečbu lymskej boreliózy komplikovať. Predpokladá sa, že na rozšírenie baktérií musí byť kliešť prisatý na tele aspoň 36 hod. S dlhšou dobou prisatia sa pravdepodobnosť prenosu baktérie zvyšuje. 

Vakcína proti lymskej borelióze bola uvedená na trh v Spojených štátoch v rokoch 1998 až 2002, ale bola stiahnutá z trhu pre nízky dopyt. Nové vakcíny sú vo vývoji.

Referencie

Zdroj

Iné projekty 

Infekčné choroby

A69 Iné spirochétové infekcie